作者:劉過
標題:賀新郎
內容:曉印霜花步。夢半醒、扶上雕鞍，馬嘶人去。嵐溼青絲雙轡冷，緩鞚野梅江路。聽畫角，吹殘更鼓。悲壯寒聲撩客恨，甚貂裘、重擁愁無數。霜月白，照離緒。青樓回首家何處。早山遙、水闊天低，斷腸煙樹。誰念天涯牢落況，輕負暖煙濃雨。記酒醒、香銷時語。客裡歸韉須早發，怕天寒、風急相思苦。應為我，翠眉聚。